b'\n_START_ARTICLE_\nDavorin Kra\xc4\x8dun\n_START_SECTION_\n\xc5\xbdivljenjepis\n_START_PARAGRAPH_\nDr. Davorin Kra\xc4\x8dun se je rodil v Mariboru 31. oktobra 1950. Univerzitetno diplomo s podro\xc4\x8dja ekonomije je prejel v Mariboru leta 1974, magisterij (1978) in doktorat (1981) s podro\xc4\x8dja ekonomskih znanosti pa na Univerzi v Zagrebu._NEWLINE_S pou\xc4\x8devanjem in znanstvenim raziskovanjem na podro\xc4\x8dju ekonomije je pri\xc4\x8del na Visoki ekonomsko-komercialni \xc5\xa1oli (sedaj Ekonomsko-poslovna fakulteta Univerze v Mariboru) leta 1974 kot asistent. Leta 1982 je bil izvoljen v naziv docenta, 1987 izrednega profesorja in 1995 v naziv rednega profesorja. V letih 1983-1987 je bil prodekan Fakultete._NEWLINE_Profesor Kra\xc4\x8dun je bil v Vladi Republike Slovenije minister za zunanje zadeve (1996-1997), minister za ekonomske odnose in razvoj in podpredsednik Vlade (1993-1995) ter minister za planiranje (1992-1993). Med drugim je bil tudi predsednik ekonomskega sveta Vlade (1995-1997), \xc4\x8dlan sveta Narodne banke Slovenije (1986-1991) in \xc4\x8dlan upravnega odbora Gospodarske zbornice Slovenije (1988-1992)._NEWLINE_V letih 1997-2000 je bil predsednik nadzornega sveta Nove kreditne banke Maribor in dru\xc5\xbebe Terme Maribor. V letih 2000-2004 je bil izredni in poobla\xc5\xa1\xc4\x8deni veleposlanik Republike Slovenije v Zdru\xc5\xbeenih dr\xc5\xbeavah Amerike. Po vrnitvi v domovino se je ponovno zaposlil na Ekonomsko-poslovni fakulteti Univerze v Mariboru kot profesor za podro\xc4\x8dje ekonomske teorije in politike in predstojnik katedre za politi\xc4\x8dno ekonomijo._NEWLINE_Njegovo bibliografijo sestavlja preko 400 vpisov (COBISS), med katerimi so znanstveni in strokovni \xc4\x8dlanki in monografije, univerzitetni u\xc4\x8dbeniki, raziskovalna poro\xc4\x8dila, prispevki na konferencah, diskusije in komentarji. Profesor dr. Kra\xc4\x8dun je bil tudi avtor in gostitelj izobra\xc5\xbeevalne serije na nacionalni televiziji. Bil je tudi med ustanovitelji Instituta za ekonomsko diagnozo in prognozo.'